b'\n_START_ARTICLE_\nLinjefly\n_START_SECTION_\nUtseende\n_START_PARAGRAPH_\nEt middelsstort (vingespenn 33 \xe2\x80\x93 37 mm), kraftig, lyst gr\xc3\xa5gult nattfly. Arten kan ikke forveksles med noen andre nordeuropeiske arter. Forvingen har fire smale, brune tverrstriper, den innerste av disse er bare tydelig i den fremre halvdelen, nummer tre er uskarp. Bakvingen er gulgr\xc3\xa5.\n_START_SECTION_\nLevevis\n_START_PARAGRAPH_\nArten kan finnes b\xc3\xa5de i litt \xc3\xa5pen skog, i skogkanter og i helt \xc3\xa5pne omr\xc3\xa5der. Larven lever mest like under jordoverflaten og gnager p\xc3\xa5 rothalsene til ulike urter, blant andre groblad (Plantago major). Den overvintrer. De voksne sommerfuglene flyr om natten i juni \xe2\x80\x93 juli og kommer gjerne til lys.\n_START_SECTION_\nUtbredelse\n_START_PARAGRAPH_\nArten finnes i Europa, bortsett fra lengst i nord, og \xc3\xb8stover til Kaukasus. Det er usikkert om den har faste bestander i Norge. Den er funnet noks\xc3\xa5 f\xc3\xa5 ganger langs kysten fra Oslo i \xc3\xb8st til S\xc3\xb8gne i vest. De siste \xc3\xa5rene er det funnet noen eksemplarer n\xc3\xa6r Kristiansand, s\xc3\xa5 det er mulig at den holder p\xc3\xa5 \xc3\xa5 etablere seg der. Den er listet som s\xc3\xa5rbar (V) p\xc3\xa5 den norske r\xc3\xb8dlisten, men det er usikkert om den h\xc3\xb8rer hjemme der siden den kanskje ikke har bestander i Norge.'